stanford-oval/wikipedia huggingface dataset:
הסכם המעצמות על תוכנית הגרעין האיראנית
פרטי ההסכם

| יכולת | לפני JCPOA | אחרי JCPOA (לתקופה בת 10 שנים) | לאחר 15 שנים |
| --- | --- | --- | --- |
| צנטריפוגות מדור ראשון   מותקנות  | 19,138 | לא יותר מ-6,104 | בלתי מוגבלת |
| צנטריפוגות מתקדמות מותקנות | 1,008 | 0 | בלתי מוגבלת |
| צנטריפוגות R&D | בלתי מוגבלת | מוגבלת | בלתי מוגבלת |
| מאגר של אורניום מועשר בדרגה נמוכה | 7,154 ק"ג | 300 ק"ג | בלתי מוגבלת |
| מאגר של אורניום מועשר בדרגה בינונית | 196 ק"ג | 0 גרם | בלתי מוגבלת |
להלן עיקרי ההסכם (JCPOA):
איראן תצמצם את מאגר האורניום המועשר שלה, שעשוי לשמש כחומר בקיע לייצור פצצה גרעינית, בכ-98 אחוזים (ותוכל להעשירו עד לרמה נמוכה של 3.67 אחוזים), ל-300 ק"ג, למשך תקופה של 15 שנים. היא לא תבנה מתקני העשרה או כורי מים כבדים, ותוטל עליה פרוצדורות שקיפות מוגברת.
איראן תצמצם בשני שלישים את כמות הצנטריפוגות שלה להעשרת אורניום במתקן הגרעיני בנתנז, עד ל-5,060 יחידות, ותחזיק בצנטריפוגות מהדור הישן בלבד. הצנטריפוגות הנותרות יועברו למתקן אחסון שיפוקח באופן מתמשך. תוגבל יכולת ההעשרה והמחקר והפיתוח של איראן על מנת להבטיח זמן פריצה של לפחות שנה.
מתקן העשרת האורניום בפורדו יוסב למכון מחקר גרעיני וטכנולוגי בו לא תתבצע העשרת אורניום למשך 15 שנים.
כור המים הכבדים באראק יהונדס מחדש כך שלא יוכל לייצר די פלוטוניום לנשק גרעיני. ליבת הכור תפורק והוא לא ישמש למטרות צבאיות אלא למטרות שלום, לייצור איזוטופים ולמטרות רפואיות ותעשייתיות בלבד.
פיקוח:
איראן תדאג לסידורים הנדרשים לשהות ממושכת של פקחי הסוכנות הבינלאומית לאנרגיה אטומית (סבא"א) בארצה. לסוכנות תהיה גישה לכל המתקנים הגרעינים של איראן, בהם מתקני ההעשרה בנתנז ובמתקן ההעשרה לשעבר בפורדו, ותכלול שימוש בטכנולוגיות הניטור והבקרה העדכניים ביותר. כמות הפקחים שייכנסו לאיראן תוגדל במשך תשעת החודשים מאז יישום ההסכם ל-130 - 150 פקחים.
לפקחי הסוכנות הבינלאומית לאנרגיה אטומית תינתן גישה למכרות אורניום, ותותקן בהם מערכת למעקב שוטף, למשך תקופה בת 25 שנים. תינתן גם יכולת מעקב שוטף על ייצור מנועי צנטריפוגות ועל אתרי אחסונם למשך תקופה בת 20 שנים.
המחויבות לאמצעי פיקוח ושקיפות היא לתקופה בת 25 שנים. מחויבותה של איראן לפרוטוקול הנוסף של הסוכנות הבינלאומית לאנרגיה אטומית היא קבועה, בה גם מתן גישה ושקיפות. אמצעי פיקוח מוגברים על שרשרת אספקת האורניום של איראן ימשכו לתקופה בת 25 שנים.
לאחר 25 שנים, כל האורניום באיראן יועבר למתקן באספהאן או מתקן אחסון אורניום עתידי אחר שאיראן תחליט לבנות בתקופה זו.
איראן תספק לסוכנות הבינלאומית לאנרגיה אטומית (סבא"א) את כל המידע הדרוש לה כדי לאשר כי ייצור האורניום ומלאי האורניום אינם למטרות צבאיות.
איראן תדרש להעניק גישה לסבא"א לחקור אתרים חשודים המואשמים בדבר פעילות של מתקן העשרה, מתקן המרה, מתקן ייצור צנטריפוגות או מתקן לייצור עוגה צהובה.
הסרת סנקציות (לאחר שתמלא את תנאיה):
יתאפשר לאיראן לחזור למכור נפט בשווקים הבינלאומיים.
יתאפשר לאיראן להשתמש במערכת הפיננסית הגלובלית עבור סחר.
אמברגו הנשק הבינלאומי על איראן יוסר בהדרגה.
הסרה של אישים וארגונים איראנים מרשימת הסנקציות הכלכליות (בהם קאסם סולימאני, מפקד כוח קדס, אך רק בתום 8 שנים מתחילת ההסכם).
אם פאנל בינלאומי יקבע כי איראן אינה מקיימת את הצד שלה בהסכם, הסנקציות יוחזרו במהירות, בהליך של "Snap back". הפאנל יכלול את ארצות הברית, הממלכה המאוחדת, סין, צרפת, גרמניה, האיחוד האירופי, רוסיה ואיראן, והחזרת הסנקציות תדרוש רוב של חמש חברות, כך שרוסיה, סין ואיראן לא יוכלו לעצור זאת.
נספחים להסכם

בהסכם נלווה בין ארצות הברית לאיראן, בינואר 2016, סמוך לכניסת ההסכם לתוקף, שחררה איראן חמישה אזרחים אמריקאים שהיו כלואים בשטחה, בהם כתב ה"וושינגטון פוסט" וכומר; ובמקביל שחררה ארצות הברית שבעה אסירים, מהם שישה איראנים-אמריקאים שנעצרו באשמת ריגול לאיראן, ובנוסף ביטלה כתבי אישום וצווי מאסר בינלאומיים נגד 14 איראנים שהיו מעורבים בריגול בשטחה של ארצות הברית.
תגובות להסכם > תגובות דיפלומטיות ופוליטיות

עם חתימת ההסכם היו תגובות מרכזיות ברחבי העולם. מרבית המדינות והארגונים הבינלאומיים קיבלו בברכה את ההסכם, אך הוא התקבל בצורה שלילית על ידי ממשלת ישראל, הרוב הרפובליקני בקונגרס האמריקאי, וקיצונים איראנים.
תגובות להסכם > תגובות דיפלומטיות ופוליטיות > מצד ארגונים בינלאומיים

האומות המאוחדות האומות המאוחדות - המזכיר הכללי של האומות המאוחדות באן קי-מון הוציא הודעה בה הצהיר: "אני מקבל בברכה את ההסכם ההיסטורי שהושג בווינה היום, ומברך את המעצמות [P5+1] ואיראן בהגיעם אליו. זהו מבחן לערכו של הדיאלוג. ארגון האומות המאוחדות מוכן לשיתוף פעולה מלא עם הצדדים בתהליך יישומו של הסכם היסטורי וחשוב זה".
נאט"ו נאט"ו - המזכיר הכללי של נאט"ו, ינס סטולטנברג, קרא להסכם "פריצת דרך היסטורית" וציין: זה קריטי שאיראן תעמוד בהתחייבויות ההסכם ותקדם ביטחון באזור ומעבר לו".
תגובות להסכם > תגובות אחרות

29 ממדעני הגרעין הבולטים והחשובים בארצות הברית, בהם 5 זוכי פרס נובל לפיזיקה, מי שעזר לפתח את פצצת המימן הראשונה ומי שעמד בראש המעבדה הלאומית לוס אלמוס, חתמו על מכתב שנשלח לנשיא ברק אובמה, בו הביעו תמיכה בהסכם וכינו אותו "חדשני ונוקשה".
36 גנרלים ואדמירלים בדימוס בצבא ארצות הברית חתמו על מכתב המביע תמיכה בהסכם, וטענו כי הוא "הדרך היעילה ביותר למנוע את התגרענותה של איראן".
לאחר כניסת ההסכם לתוקף

שנה לאחר חתימת ההסכם אמר הנשיא ברק אובמה כי "בכל המובנים, ההסכם עובד כפי שאמרנו", והוסיף, בהתייחסו לישראל, כי "המדינה שהתנגדה בצורה הנחרצת ביותר להסכם מכירה בכך שהוא שינה את כללי המשחק, שלאיראן אין יכולת לייצר נשק גרעיני". בתגובה השווה משרד הביטחון הישראלי את הסכם הגרעין להסכם מינכן, אך חזר בו מספר ימים לאחר מכן. לביקורת הצטרף מאוחר יותר גם נשיא ארצות הברית דונלד טראמפ (שנבחר לאחר תום כהונתו של ברק אובמה) שאמר שמדובר ב"הסכם גרוע" ושארצות הברית מתכוונת לבחון אותו מחדש. באפריל 2021 סיפר סגן ראש המוסד כי בשנים שלאחר ההסכם, טרם השבת הסנקציות על איראן, עמדה איראן בהתחייבויותיה מההסכם.
ב-13 באוקטובר 2017 הודיע הנשיא דונלד טראמפ על אי-אשרור ההסכם, כפי שדורש ממנו הקונגרס מידי 90 יום, ובפועל - על העברת האחריות עליה לקונגרס ועל חקיקה חדשה שתסדיר את תנאי ההסכם; אם לא תושג לבסוף הסכמה עם הקונגרס ושותפות ההסכם הבינלאומיות, ארצות הברית תצא ממנו.
ב-30 באפריל 2018 נשא ראש ממשלת ישראל בנימין נתניהו נאום מלווה במצגת ובו חשף את תוכנית הנשק הגרעיני של איראן, מלווה במסמכים מפלילים רבים מטרם ימי ההסכם, שהצליח להשיג המוסד למודיעין ולתפקידים מיוחדים, וכן שאיראן שיקרה לעולם ולסוכנות הבינלאומית לאנרגיה אטומית, כולל בחתימה על הסכם הגרעין עם המעצמות ב-2015, לגבי תוכנית הנשק הגרעיני שניהלה לפני חתימת ההסכם.
לאחר פרישת ארצות הברית מההסכם החלו להתקבל עדויות מודיעיניות על הפרות מצד איראן. בנובמבר 2020 פרסמה הסוכנות הבינלאומית לאנרגיה אטומית, שלפי בדיקתה הפרה איראן את ההסכם בכך שהעשירה אורניום בכמות של פי 12 יותר מאשר הסף העליון שנקבע בהסכם, ובכך שהתקינו במפעל תת-קרקעי בנתנז צנטריפוגות מתקדמות מסוג "IR-9" שלא אושר בהסכם. איראן המשיכה לצבור אורניום מועשר.
לאחר כניסת ההסכם לתוקף > פרישת ארצות הברית מההסכם

ב-8 במאי 2018 הודיע נשיא ארצות הברית דונלד טראמפ על פרישתה של ארצות הברית מן ההסכם, והשבתן של הסנקציות שהוסרו במסגרתו. ראש ממשלת ישראל בנימין נתניהו הביע תמיכה בפרישת ארצות הברית מההסכם.
ב-17 במאי, על רקע פסגת מנהיגי האיחוד האירופי בבולגריה אשר דנו בעניין הגנה על חברות בינוניות שמעוניינות לסחור עם איראן, דווח על מספר חברות ובתוכן מארסק שהכריזו על הפסקת הקשרים העסקיים עם איראן.
ב-20 באוגוסט 2020, האו"ם הודיע כי וושינגטון ביקשה להחזיר את העיצומים על איראן. הנימוק של פתיחת ההליך היה שאיראן הפרה את הסכם הגרעין. לפחות 13 מתוך 15 חברות מועצת הביטחון של האומות המאוחדות התנגדו להשבת העיצומים על איראן.
צעדים אלה ואחרים היו חלק ממדיניות המכונה "מקסימום לחץ" אשר נועדה לפתוח מחדש את הסכם הגרעין לתקן את הפגמים והפרצות שיש בו ולנסח הסדר חדש. בגישה זו תמכו ממשלות ארצות הברית, ישראל ומדינות המפרץ הערביות.
לאחר חילופי הממשל בארצות הברית, ממשל ביידן חידש את השיחות להשבת הסכם הגרעין. מנגד, בנובמבר 2022, אמר ביידן כי הסכם הגרעין עם איראן "מת".
איגוד ערים לאיכות סביבה

מרכז למחקר וחינוך סביבתי, איגוד ערים לאיכות סביבה בית נטופה, במבואות סח'נין
איגודי ערים לאיכות סביבה הם תאגידים סטטוטוריים בישראל העוסקים בקשת רחבה של שירותים: ביוב, תכנון סביבתי, ניטור, רישוי, פיקוח ואכיפה, חינוך וכן טיפול במפגעים ומקרי חירום כגון חומרים מסוכנים. האיגודים הוקמו מכוח חוק איגודי ערים, תשט"ו-1955, על-פי צווים שהוציא שר הפנים.
איגודים אלה מושתתים על זיקה מקצועית מובהקת למשרד להגנת הסביבה ועל מיומנות רב מקצועית.
קיימים אחד עשר איגודי ערים לאיכות סביבה: אגן בית נטופה, אשדוד וחבל יבנה, אשקלון, גוש דן, גליל מערבי, דרום יהודה, יהודה, מפרץ חיפה, משולש דרומי, משולש צפוני, שרון-כרמל, ושומרון.
הערות שוליים

↑  דוגמה: צו איגוד ערים לשמירת איכות הסביבה (שרון-כרמל), התשל"ט-1979
ערך זה הוא קצרמרבנושא ישראל. אתם מוזמנים לתרום לוויקיפדיה ו.
שמואל בוקסר

שמואל בוקסר (נולד ב-17 במאי 1949) הוא ראש עיריית נס ציונה. לשעבר איש עסקים והבעלים של יקבי ברקן.
ביוגרפיה

בוקסר נולד וגדל בנס ציונה, דור רביעי לחקלאי נס ציונה. סבו, ירמיהו בוקסר, שימש כמוכתר נס ציונה וראש ועד המושבה בין השנים 1924-1932 (כהונה ראשונה) ו-1940-1947 (כהונה שנייה כראש הוועד האחרון). דודו של ירמיהו בוקסר הוא ראובן לרר, מייסדה של נס ציונה (נחלת ראובן).
ב-1972 למד כלכלה חקלאית בפקולטה לחקלאות ברחובות, שם הכיר את גיסו ושותפו לעתיד, יאיר לרנר, ועבד במשתלת עצי פרי אותה מנהל עד היום.
בשנת 1989 פשט יקב סטוק את הרגל, וב-1990, רכש בוקסר את היקב יחד עם גיסו יאיר לרנר, והם שינו את שמו ליקבי ברקן. כמה שנים מאוחר יותר, רכשו יקבי ברקן בבעלותו גם את יקבי סגל. בוקסר שימש כבעלים של יקבי ברקן עד שנת 2016, ומאוחר יותר שימש בתפקיד סגן יושב ראש היקב והאחראי על השיווק בחו"ל.
בשנת 1993 רץ בוקסר בראשות רשימה עצמאית למועצת נס ציונה, וזכה בשני מנדטים, והתמנה לסגן ראש העיר יוסי שבו ויושב ראש ועדת המשנה לתכנון ובנייה. לאחר 5 שנות כהונה כחבר מועצת העיר, פרש בוקסר ב-1998 לביתו.
ב-26 ביולי 2018 הכריז שמואל בוקסר על ריצה לראשות עיריית נס ציונה. זמן קצר לאחר מכן חשף את רשימתו "טוב לנס ציונה".
במהלך המירוץ לראשות העיר פורסם בעיתון ידיעות אחרונות, כי בוקסר צד חיות בר באפריקה כתחביב. בעקבות הדיווח שעורר סערה, נשמעו קריאות לעברו שיפרוש מהמירוץ. לאחר הפרסום התנצל בוקסר.
ב-30 באוקטובר 2018 זכה בוקסר בבחירות לראשות עיריית נס ציונה כאשר נבחר ברוב של 59% מול 40% של יריבו, שחר רובין. הוא תמך בליכוד, אך מוביל את העיר נס ציונה כעיר ליבראלית, ואף התראיין ואמר שהוא תומך בשינויים רק בהסכמה רחבה. בשנת 2020 הוא פתח את כנס התמיכה בממשלה בראשות בנימין נתניהו בראשון לציון. לקראת הבחירות לראשות העיר ב-2023 הודיעה ועדת ההיגוי של הליכוד כי המפלגה תתמוך בראש העיר שמואל בוקסר. כראש עיר דאג שנס ציונה תצטרף לשירות התחבורה בשבת "נעים בסופ"ש", ההחלטה על ההצטרפות של נס ציונה לשירות התקבלה במליאת העיר נס ציונה.
לקראת הבחירות המקומיות ב-2023 התאחדו סיעת "טוב" בראשות בוקסר עם סיעות "יש עתיד" ו"כחול לבן" בנס ציונה, והרשימה המאוחדת נקראה "טוב יחד".
בפברואר 2024, בסיבוב הראשון של הבחירות זכה ב-39.1% מהקולות, ועלה לסיבוב השני מול תומר תדהר שזכה ב-29.4% מהקולות. בסיבוב הבחירות השני לראשות העיר נס ציונה, ניצח בוקסר את תדהר והמשיך לקדנציה נוספת.
חיים אישיים

בוקסר נשוי לחגית ולהם ארבע בנות.
הערות שוליים

↑  שמואל בוקסר, פוסט בפייסבוק, באתר פייסבוק, ‏26 ביולי 2018
↑    מאיר תורג'מן, השאיפה: ראשות העיר. התחביב: ציד חיות, באתר "ידיעות אחרונות", 24 בספטמבר 2018
↑  שמואל בוקסר, פוסט בפייסבוק, באתר פייסבוק, ‏26 בספטמבר 2018
↑  רות רובינשטיין, ראש עיריית נס ציונה פתח את כנס רוה"מ בראשון לציון בזמן שרז קינסטליך נעדר, באתר ראשון ניוז, ‏19 בפברואר 2020
↑  מערכת האתר נס ציונה שלי, הליכוד יתמוך בראש העיר שמואל בוקסר, באתר פורטל נס ציונה שלי, ‏28 ביוני 2023
↑  יובל שדה, נס ציונה, הרשות העשירית שמצטרפת למיזם התחבורה בשבת "נעים בסופ"ש", באתר כלכליסט, 12 ביולי 2023
↑  יש עתיד וכחול לבן בנס ציונה חוברים לראש העיר שמואל בוקסר, באתר וואלה, 4 בספטמבר 2023
קרולין דברנה

| --- | --- |
קרולין דברנה בפסטיבל הסרטים הבינלאומי בטורונטו, 2008
קרולין דברנה בפסטיבל הסרטים הבינלאומי בטורונטו, 2008
 לידה:  15 במאי 1978 (בת 46) מונטריאול, קוויבק, קנדה
 מדינה:  קנדה 
 תקופת הפעילות:  מ-1990
 עיסוק:  מדבבת
 פרופיל ב-IMDb
 
קרולין דברנה (בצרפתית: Caroline Dhavernas, נולדה ב-15 במאי 1978) היא שחקנית קנדית.
דברנה ידועה בעיקר בשל תפקידה הראשי בסדרה "Wonderfalls" ותפקידיה בסדרות "מחוץ למפה" ו"חניבעל".
ביוגרפיה

דברנה נולדה במונטריאול שבקנדה למשפחה דוברת צרפתית. הוריה, סבסטיאן ומישל, הם שחקנים המשחקים בסדרות טלוויזיה בצרפתית. אחותה, גבריאלה דברנה, עוסקת אף היא במשחק ובפרט בדיבוב. הוריה שלחו אותה לבית ספר יסודי דובר אנגלית ולכן היא דוברת אנגלית שוטפת.
בגיל 8 החלה לדבב בתוכניות טלוויזיה כגון מסיפורי המלך בבר.
בגיל 12 שיחקה בסרט "Comme un Voleur" ובכך החלה את קריירת המשחק שלה.
ב-1999 גילמה את דמותה של השחיינית מרילין בל בסרט הטלוויזיה "Heart: The Marilyn Bell Story". כהכנה לתפקיד התאמנה למשך חודשיים במועדון שחייה.
ב-2002 שיחקה תפקיד ראשי בסרט "Edge of Madness".
ב-2004 גילמה את ג'יי טיילר, הדמות המרכזית בסדרה "Wonderfalls". ג'יי היא בחורה ממשפחה עשירה ומצליחה שעובדת בחנות מזכרות ומתגוררת במעונוע. במהלך הסדרה מגוון חפצים דוממים פונים לג'יי ומורים לה לבצע פעולות מסוימות, מהן מתפתחות תוצאות לא צפויות. דברנה גם מדבבת את דמותה בגרסה הצרפתית של הסדרה.
לאחר מכן שיחקה בסרטים הקנדים "These Girls" ‏(2005), "Niagara Motel" ‏(2006) ו"Surviving My Mother" ‏(2007).
ב-2008 כיכבה בסרט "פשנדל" העוסק בקרב פשנדל. בריאיון איתה אמרה: "זה סרט יפהפה ואני באמת-באמת שמחה להיות חלק ממנו. הוא עוסק בקרב פשנדל שהיה קרב חשוב מאוד עבור הקנדים וזהו חלק משמעותי בהיסטוריה שלנו. זה פשוט מדהים לחיות חלק מההיסטוריה הזו. חלק מההיסטוריה שלנו."
ב-2009 השתתפה בסרט "קריאת הינשוף", עיבוד קולנועי של רומן מאת פטרישה הייסמית' - "The Cry of the Owl".
ב-2010 הופיעה בפרק הראשון והאחרון בסדרה זוכת פרס אמי, "הפסיפיק". בשנה זו גם קיבלה תפקיד אורח בסדרה חוק וסדר: כוונה פלילית. באותה שנה שיחקה בקומדיה הרומנטית "אהבה בהחלפה" בכיכובה של ג'ניפר אניסטון.
ב-2013 לוהקה לתפקיד ד"ר אלנה בלום בסדרה "חניבעל".
בשנים 2017–2019 כיכבה כדמות ראשית בסדרה "מרי הורגת אנשים" (אנ').
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1993 | Cap Tourmente | ולרי הוט |  |
| 1999 | L'île de sable | מנו |  |
| 1999 | לרוץ הביתה | ג'סיקה |  |
| 2001 | Lost and Delirious | קארה |  |
| 2001 | Heart: The Marilyn Bell Story | מרילין בל |  |
| 2001 | קר בחוץ | אנה |  |
| 2002 | Les moutons de Jacob | קרולין |  |
| 2002 | Edge of Madness | אני הרון |  |
| 2002 | The Baroness and the Pig | אמילי |  |
| 2003 | The Tulse Luper Suitcases, Part 1: The Moab Story | פשן הוקמייסטר |  |
| 2003 | The Tulse Looper Suitcases: Antwerp | פשן הוקמייסטר |  |
| 2003 | Red Nose | נטלי לצ'אנס |  |
| 2005 | These Girls | קיירה סט. ג'ורג' |  |
| 2006 | Niagara Motel | לורטה | הסרט היה מועמד פרס ג'יני לשחקנית המשנה הטובה ביותר |
| 2006 | Mr. Average | קלייר |  |
| 2006 | Hollywoodland | קיט הולידיי |  |
| 2006 | The Beautiful Beast | איזבל-מארי | הסרט היה מועמד לפרס ג'יני על שיר מקורי |
| 2007 | Breach | ג'וליאנה אונייל |  |
| 2007 | Surviving My Mother | ביאנקה |  |
| 2008 | Passchendaele | שרה מן |  |
| 2009 | קריאת הינשוף | ניקי גרייס |  |
| 2009 | Father and Guns | גנביאב |  |
| 2010 | אהבה בהחלפה | פאולין |  |
| 2010 | Devil | אלסה נאהי |  |
| 2010 | מרוסק | אישה |  |
| 2012 | Mars et Avril | אבריל |  |
| 2013 | להתראות עולם | בקי |  |
| 2014 | Le vrai du faux | איזבלה לאוזון |  |
| 2015 | החדר האסור | גונג |  |
| 2016 | Chasse-Galerie: La Légende | ליזה גילברט |  |
| 2016 | Blind Vaysha | קריינית |  |
| 2017 | Easy Living | שרי גרהם |  |
פילמוגרפיה > טלוויזיה

| שנה | שם | תפקיד | הערות |
| --- | --- | --- | --- |
| 1990 | Les filles de Caleb | רוז פרונובוסט בגיל 8–11 | פרק 17 |
| 1991 | Marilyn | אבייל |  |
| 1993 | Zap | איזבל דגנו |  |
| 1996 | Urgence | ג'וסיאן וילנוב |  |
| 1997 | Lobby |  |  |
| 1998 | Réseaux | קריסטין |  |
| 1999 | Le polock | קמיל לנגלו |  |
| 2000 | Tag | סטפני |  |
| 2000 | The Secret Adventures of Jules Verne | אנג'ליקה דור | בפרק "The Golem" |
| 2002 | חוק וסדר | אלישיה מילפורד | בפרק "Girl Most Likely" |
| 2004 | Wonderfalls | ג'יי טיילר |  |
| 2010 | חוק וסדר: כוונה פלילית | מאיה סילס | בפרק "Love Sick" |
| 2010 | הפסיפיק | ורה קלר | מיני-סדרה |
| 2011 | Over/Under | ויקי הרמון-קסל | בפרק "Pilot" |
| 2011 | מחוץ למפה | ד"ר לילי ברנר |  |
| 2013–2015 | חניבעל | ד"ר אלנה בלום | 29 פרקים |
| 2016 | Blue Moon | קלואי וינסנט | דמות ראשית |
| 2017–2019 | מרי הורגת אנשים (אנ') | ד"ר מרי האריס | תפקיד ראשי (3 עונות); 18 פרקים |
הערות שוליים

↑  Interview with Caroline Dhavernas Bianca in SURVIVING MY MOTHER
| --- | --- |
בקרת זהויות :  NLI: 987007320198705171  BnF: cb16206835n (data)  GND: 1061997391  ISNI: 0000 0001 1456 4542  LCCN: no2008137109  NKC: xx0152300  SUDOC: 155666274  VIAF: 122219090   WorldCat (עם VIAF): 122219090
מכונית תופת

מכונית תופת בעיראק מורכבת מכמה פגזי ארטילריה שמוסווים בחלק האחורי של הטנדר. לעיתים מוסיפים לחומר הנפץ מכלי דלק ובלוני גז כדי להגביר את האפקט.
מכונית תופת מתפוצצת בעיראק בשנת 2005. המכונית שהתפוצצה כאשר כוחות אמריקנים חקרו את זירת האירוע לאחר התפוצצות של מכונית ראשונה, גרמה ל-18 הרוגים.
מכונית תופת היא מכונית (או משאית) המועמסת במטען גדול של חומר נפץ, המתפוצצת במקום שבו מבקש ארגון טרור לבצע פיגוע. פיצוץ המכונית נעשה על פי רוב על ידי נהג מתאבד או באמצעות הפעלה מרחוק. במכוניות תופת נעשה שימוש לא רק כדי לבצע פיגועים מקריים, אלא גם כדי להתנקש באופן ממוקד בחייו של אדם מסוים.
עגלת-תופת הנחשבת לאבטיפוס של מכונית התופת מיוחסת למריו בודה (אנ') חבר בקבוצה של תומכי לואיג'י גלאני, ושימשה בשנת 1920 לפיגוע בוול סטריט(אנ'), בו נהרגו כארבעים בני אדם. מכונית התופת הראשונה ששימשה ללוחמה עירונית ללא מפעיל מתאבד הופעלה על ידי הלח"י כנגד מפקדת הבריטים בחיפה, בפיצוץ שבו נהרגו 4 בני אדם.(אנ')
מבחינתם של ארגוני טרור, למכונית תופת יתרונות רבים על פני אמצעי טרור אחרים, כגון פיגועי התאבדות, מטעני צד או פיגועי ירי:
אפקט: במכונית ניתן להוביל מטען גדול של חומר נפץ, ובכך להשיג מספר גדול של נפגעים. לעיתים, מכונית תופת אחת עלולה להביא למותם של מאות בני אדם.
הסלקה: במכונית ניתן להסליק חומר נפץ כך שיהיה קשה לאיתור וקל לניוד, באופן יחסית בטוח.
עבירות: המכונית מסוגלת לפרוץ מחסומים, ובכך להגיע ליעדה, גם כאשר קיימת שמירה.
הרס סביבתי: מכונית תופת מסוגלת לפגוע בבניינים ולא רק בבני אדם, כך שנוצר הרס סביבתי נוסף על הקורבנות בנפש. ההרס הרב משמר את זכר הפיגוע למשך תקופה ארוכה.
נגישות: באמצעות מכונית תופת שמוסווית כמכונית תמימה, ניתן לפרוץ דרך גם לאדם שמאובטח באופן הדוק מאוד. בנוסף, קל יחסית להכין פעולה כזו, שכן ניתן להחנות את המכונית בנתיב תנועה, שבו ידוע כי הקורבן המיועד נוהג (או צריך) לעבור.
בשל החשש ממכוניות תופת פותחו אמצעי אבטחה מיוחדים עבור בניינים שעלולים להוות מטרה - כלי הרכב הנכנסים לחניון נבדקים, ונמנעת גישה ברכב לקרבתם. מכוניות תופת רבות התפוצצו בעיראק לאחר כיבושה על ידי כוחות אמריקניים במלחמת עיראק. גם מדינות מבצעות לפעמים התנקשויות באמצעות מכוניות תופת. הדבר מאפשר להם לפגוע במי שרצו ועם זאת להעלים ולטשטש את עקבותיהם, בצורה טובה יותר מאשר בהתנקשות ישירה.
הערות שוליים

↑  Mike Davis, The First Car Bomb, University of California Press, 2011-06-02, עמ' 32–33, ISBN 978-0-520-94945-4. (באנגלית)
↑  {{{מחבר}}}, Lehi bombing of Haifa police station, Wikipedia, 2025-02-11
↑  6 נהרגו ו-28 נפצעו בהתפוצצות מכונית התופת הערבית בחיפה, הארץ, 22 במרץ 1948
↑  "Perpetrators: (Front for the Liberation of Lebanon from Foreigners)", Global Terrorism Database (אנ'), National Consortium for the Study of Terrorism and Responses to Terrorism (אנ'), אוניברסיטת מרילנד, ארצות הברית
| --- | --- |
בקרת זהויות :  GND: 7612246-3
מיזמי תחבורה ציבורית הפועלת בשבתות

מיזמי תחבורה שיתופית הפועלת בשבתות הם מיזמים הפועלים במספר ערים בישראל, כדי לאפשר תחבורה ציבורית בישראל בשבת, תוך עקיפת האיסור בתקנות התעבורה על הפעלת תחבורה ציבורית בשבת, על רקע הסטטוס קוו בישראל בנושא השבת.
רקע

כחלק מהסדר הסטטוס קוו נאסרת הפעלת תחבורה ציבורית בשבת, למעט בחיפה, הקריות, אילת ונוף הגליל, ופרט לאוטובוסים הנעים בתוך ובין יישובי המיעוטים בישראל, ואוטובוסים היוצאים כמה שעות לפני יציאת השבת מיישובים מרוחקים ממרכז הארץ.
משנות ה-60 ועד העשור הראשון של המאה ה-21 פעל בימי שבת קו אוטובוס של יונייטד טורס בנתיב מנמל התעופה בן-גוריון עד לרצועת חוף תל אביב-יפו, שהיה מיועד לתיירים אך גם תושבי גוש דן השתמשו בו, בעיקר לנסיעות לחוף הים ובחזרה.
בעבר הפעילה מפלגת מרצ אוטובוסים בשבת בערים שונות בישראל, אך הם נשאו בעיקר אופי מחאתי למען עידוד תחבורה ציבורית בשבת, ולא היוו מענה משמעותי לציבור הנוסעים.
כדי להתגבר על איסור הפעלת התחבורה הציבורית בשבת, וכדי לתת מענה לדורשי השירות נוסדו החל משנת 2015 מיזמי תחבורה שיתופית הפועלים בשבת במסגרת אגודה שיתופית ופועלים ללא כוונת רווח. התאגדות במסגרת אגודה שיתופית שרק חבריה יכולים לנסוע באוטובוסים המופעלים על ידה, אינה מצריכה רישיון קו ממשרד התחבורה, וכך מאפשרת לאוטובוסים אלה לבצע נסיעות בשבת. חברי האגודה משלמים סכום סמלי כדי להצטרף אליה, וכן משלמים בעבור כל נסיעה.
המידע על הקווים הפועלים בשבת מופיע לרוב באתרי העיריות ובאפליקציית Moovit.
מיזמים

מספר רשויות מקומיות וארגונים הקימו פרויקטי תחבורה ציבורית הפועלים בשבת מטעמם במימון עצמאי או על סמך התקציב הרשות המקומית, ללא תלות משרד התחבורה.
מיזמים > שבוס

במאי 2015 החל לפעול שירות הסעות בירושלים ("שבוס") המבצע נסיעות בין מוקדי הבילוי בעיר בימי שישי בלילה. מימון ראשוני הושג באמצעות מימון המונים. השירות מופעל על ידי האגודה לתחבורה שיתופית בירושלים והוא נולד מיוזמה של צעירים חילונים תושבי העיר וחברי מועצת העיר, בראשם לורה ורטון, חברה במועצת העיר ממרצ, ששימשה יו"ר האגודה. ביולי 2015 הורחב השירות גם למעלה אדומים. במאי 2019 נכנס מנכ"ל חדש לאגודה השיתופית, אלכס פנוב מאשדוד, אשר הכניס עוד מסלול חדש לים בתל אביב שעובד בשבת ועובר דרך מעלה אדומים, ירושלים, מחלף חמד ותל אביב (עזריאלי, שרונה, הבימה, דיזנגוף וחוף פרישמן). באוגוסט 2019 החל לפעול שירות בשכונת פסגת זאב.
בנובמבר 2019 הפסיקה שבוס את פעילות לצורך ארגון מחדש. בשל משבר הקורונה שפרץ בתחילת 2020 וצמצום התחבורה הציבורית בארץ עקב כך, פעילות האגודה בירושלים טרם שבה.
בינואר 2020 החלה עיריית מודיעין בשיתוף "שבוס" להפעיל אוטובוסים מהעיר לתל אביב בימי שישי בערב. מיזם זה הסתיים ב־2021.
ב-28 במאי 2021 החל לפעול פיילוט תחבורה ציבורית בשבת בראשון לציון בהפעלת שבוס.
ב-4 בספטמבר 2021 נערכה נסיעת שבוס ראשונה בחריש. הפיילוט כולל יציאת מיניבוס מחריש בשעות הבוקר אל חוף הים בקיסריה, וחזרה אחר-הצהריים. עידית ינטוב, המשנה לראש העירייה הייתה מיוזמות המהלך.
מיזמים > נוע תנוע

ביוני 2015 החלה לפעול האגודה השיתופית "ואף על פי כן" המכונה נוע תנוע ומופעל על ידי האגודה השיתופית "אף על פי כן", ביוזמתו של רועי שוורץ תיכון. מטרתה היא הפעלת תחבורה בשבת עד שמדינת ישראל תספק תחבורה ציבורית בשבת ולאחר מכן תיפסק פעולת האגודה.
הקו הראשון של האגודה היה שירות הסעות המקביל לקו 63 של חברת דן בימי שבת, במסגרת השירות מבוצעות נסיעות בערים רמת גן, גבעתיים ותל אביב בין מוקדי בילוי וחופי הים.
בהמשך האגודה הפעילה קווים מבת-ים לתל אביב על בסיס מסלול קו 18 של דן. האגודה מפעילה קווים נוספים בשבת, בין תל אביב לגבעתיים, ובין באר שבע לחוף הים תחת המותג ימבוס.
במהלך שנת 2019 החל הארגון בהפעלת קווים יחד עם רשויות מקומיות במודלים שונים. הקו הראשון החל בפברואר 2019 כאשר החליט ראש עיריית טבריה רון קובי להפעיל לראשונה תחבורה עירונית בעיר ביום שבת. פעילות הקו פסקה לאחר שבת אחת לאור חוסר ביקוש.
לאחר מכן הארגון החל להפעיל קווים יחד עם העיריות מודיעין, רמת השרון, רמת גן ("סבבוס"), אריאל, קריית אונו וגני תקווה. במקביל החל מ-2017 החל הארגון לקדם רשת תחבורה מטרופולית בהובלת עיריית תל אביב אשר הפכה למיזם נעים בסופ"ש.
מיזמים > נוע תנוע > ימבוס

ביולי 2016 החל לפעול שירות אוטובוסים עונתי מבאר שבע לחוף הים באשקלון כיוזמה של סטודנטים באוניברסיטת בן-גוריון ושל ארגון ישראל חופשית, בהמשך קו זה הצטרף לפעילותו של ארגון "נוע תנוע" כמותג עבור חלק מהנסיעות.
בשנת 2019 הארגון השתמש במותג גם עבור הפעילות במודיעין ובקריית אונו וגני תקווה אשר היו במימון ובשותפות הרשויות המקומיות.
מיזמים > נעים בסופ"ש

בנובמבר 2019 השיקו עיריות תל אביב, גבעתיים, רמת השרון וקריית אונו את "נעים בסופ"ש", רשת של קווים הנעים בין תל אביב לכל אחת מן הערים. המיזם כולל שישה קווים שונים הנוסעים בימים שישי בערב ועד הלילה וכן ביום שבת משעות הבוקר ועד אחר הצהריים, בשעות בהן לא מופעלת בערים אלה תחבורה ציבורית סדירה. השירות ניתן בחינם באמצעות מיניבוסים ועליהם שילוט של המיזם.
בינואר 2020 דווח כי היישובים יהוד-מונוסון, הוד השרון ושוהם מתכננות להצטרף למיזם, לבסוף רק יהוד-מונסון ושוהם הצטרפו. בחודש נובמבר 2021 הפסיקה עיריית יהוד את השתתפותה במיזם ובעקבות כך בוטלו תחנות הורדה והעלאת נוסעים בקרבת העיר.
מיזמים > כפר-סבוס

עיריית כפר סבא החלה להפעיל באפריל 2020 קו אוטובוס בין כפר סבא להרצליה תחת מספר קו 729. השירות הוקפא עקב מגבלות הקורונה, אך שב לפעולה באפריל 2021 עם חיבור לתל אביב. נכון לקיץ 2021, פועל בנוסף גם קו 749 לתל אביב.
ב-4 בנובמבר 2021 פרסם סגן ראש עיריית כפר סבא, עילאי הרסגור-הנדין, כי קו 729 שפעל בימי הקיץ, יוחלף לתקופת החורף בקו לילה לחיבור תושבי העיר עם מקומות הבילוי בתל אביב בימי שישי.
ב-4 באפריל 2024 פורסם כי המיזם יסגר ובמקומו יהיה נעים בסופ"ש.
מיזמים > סבבוס

עיריית רמת גן החלה להפעיל באוגוסט 2019 קווי אוטובוס בסופי שבוע בין רמת גן לתל אביב. השירות הופסק לאחר כמה שבועות, אך שב לפעולה בינואר 2020.